Wir nacgenampten Jacob Kùmler, wonnhafft im Birhartt, ✳ alls rechter ✳
haùptschùldtner, ✳ so danne Hans Stùtz ✳ und Hans Wüest, ✳ aùch im Birhartt ✳ diszers ampts Eygen ✳ gesessen, ✳ hierinen ✳ rechte, wohre, unverscheydenliche mitt güldten und bürgen ✳ in diszer sachen, ✳ bekhennendt offentlichen und thuͦndt khùndt alllermenigklichem ✳ mitt diszerem brieffe ✳ für uns
unnd unszere erben, ✳ wie das wir gemein ✳ und unverscheydenlichen ✳ mitt guͦter vorbethrachtùng ✳ von myn, dess haùptschùldtners ✳ berszeren nùtzens
und from̄ens willen ✳ eines ufrechten, imer werenden und ewigen khaùfs wys verkaùfft ✳ unnd ze khaùfen geben habendt, ✳ dem ersam̄enn
Hans Thalheim ✳ von Hùszenn, ✳ alls diszer zythen verordtneter khillchmeyer ✳ der killchen zùo Windisch, ✳ innamen und vonn wegen gemellter
killchenn ✳ oder rechtmeszigem innhaberen diss briefs: ✳ namblichen drìthalbs pfùndt gelts, ✳ guͦtter landtleüfiger wehrùng, ✳ jedes pfùndt
zuò achtalben batzen gedrechnet, ✳ rechts jerlichs ✳ unnd gepürliches zinszes. ✳ denn füro hin jerlichenn ✳ eines jeden jars besonnders unnd allwegen
uf liechtmäss ✳ vor gemellter khillchenn ✳ zuͦ irer gewallt haberen ✳ sicheren hanndenn und habenden gwaldt, ✳ wider alle manngell, ynnfäl
und gebrästen, ✳ inn unszerem costenn ✳ ohnne ires guͦts und endt geldtnùs ze antwùrten und ze wären, ✳ usszer von uff und abe ✳ myn erst gemelts hoùptschùldtners allem haab und gùotte, ✳ alls hùs unnd heim, ✳ sam̄pt allem hùszrath, ✳ so ich diszer zythen haab ✳ oder künfftigklichenn
überkom̄en mag, ✳ hievon nüt uszgeschlossen. ✳ unnd ist das alles ledig unnd eygen ✳ biss uf den gepürlichen boden zinss, ✳ dem noch aùch von allem
anderem unszer haùpt ✳ und mitgült₎ ✳ und unszer aller erben, ✳ ligendem unnd varendem, ✳ gegenwürthigem und khünfftig₎ haab ✳ und guͦtte ✳ nütt darvònn
vorbehalltenn ✳ diszers alles pfandt unnd hafft gemacht. ✳ hierùff so ist diszer khaùf und verkhaùf ✳ zùo gangen unnd beschechen ✳ für und umb fünfzig pfùndt pfening ✳ obgemellter werschafft, ✳ die wir dann von vorgemeltem killchmeyer ✳ allszo bar ingenom̄en unnd empfanngen haben, ✳ deroweg₎
gemelten kilchmeyer und syne noch gesetzt₎ ✳ harùmben qùittieren und loss sprechen ✳ unnd das mitt diszeren heyteren gedingen ✳ zuò ganngen unnd
beschechen. ✳ wann es sach were, ✳ das wir hieran sümig werrent ✳ unnd gemellten zinss ✳ uff bestimpte zyth ✳ unnszerem versprechen noch ✳ nitt
erlegtendt ✳ unnd bezalltent, ✳ oder der killchen harinen ✳ sonnst einicher manngell und gebrästen ✳ an disserem zinss briefe ✳ odˀ an underpfannden, ✳ das die verthùschet ✳ oder verennderet ✳ aùch sonst nit mehr ✳ gnuͦgsam weren ✳ wùrde zuͦston, ✳ so mögendt sy unns haùpt ✳ unnd mit güldt₎ ✳
oder unszere erben ✳ harùmben mannen ✳ mit bodten, ✳ briefen, ✳ von mùndt, ✳ ze hùs, ze hof ✳ oder unnder aùgen ✳ und in den nechsten acht thagen darnoch, ✳
so sòllendt wir glych angentz anheben zuò leysten ✳ unnd ein offen gewonnliche gyszellschafft ✳ unnd leystùng ✳ im ampt Eygenn ✳ inn einem offnen wirtzhùs ✳ uff unns thryben ✳ unnd darvon nit laszen ✳ bisz das der zinss oder der gebrasten, ✳ darùmben gemant were, ✳ gentzlichen unnd allerdingen bezallt und vergoldt₎ ist. ✳ unnd soll die leystùng mit desz gemanten selbs lyb ✳ oder dùrch einen darzùo thùgenlichen knecht geschechenn ✳ unnd
dar noch einem monnat, ✳ es wùrde geleystet oder nitt, ✳ wie woll die leystùng nitt soll unnderlaszenn werdenn ✳ unnd aber gemanndte sach, ✳ nit
gar enndtricht unnnd vergùldtenn were, ✳ so mögenndt alls dann gemellter killchen bevellchs haben, ✳ vorgedochte unnderpfennder, ✳ unnd wo ✳
darann nitt gnͦgsam̄ werenn, ✳ aùch all annder unnszer der hoùpt ✳ und mitt güldtenn ✳ unnd unnsser aller erbenn, ✳ ligenndt unnd varendt, ✳ gegenwürttig
unnd künfftig hab unnd gùotte, ✳ gemeinlichen oder sonnders, ✳ nütt uszgenomen noch vorbehallten, ✳ mitt oder ohnne gricht unnd recht, ✳ harùmbenn
angryfenn ✳ mitt pfenden, ✳ uszpiettenn, ✳ verganndten, verthriben, verkhaùfen ✳ oder selbs behaldten, ✳ so lanng vill unnd gnuͦg mollestieren, bekümberen und beschweren, ✳ untzit sy umb zinss, ✳ haùptgùltt, ✳ costenn unnd schadenn ✳ gentz unnd allenklichen ✳ bisz uf denn letsten haller ✳ uszgewiszen vernüegt ✳
unnd bezallt werden, ✳ darùmben dann aùch iren erbarenn wort₎ ✳ one eydt allemoll zuò glaùbenn synn soll. ✳ wann aùch je ein mittgüldt mit thodt
✳ abgonn ✳ oder sonnst ✳ zuò diszer sachen nitt mehr thùgentlichen ✳ und unnùtz wùrde, ✳ soll inn eines monnatz frist ✳ ein annderer werschaffter ✳ ann des
ab ganngnen statt ✳ gesetzt unnd verordtnet werdenn, ✳ der sich inn unnszerem costenn verschrybe ✳ zuò halltenn alles das, ✳ so der abgang₎ ✳ harinen
gethonn hat. ✳ unnd sollendt desz abganngnen mitgüldt₎ erben ✳ unnd ihr verlaszen gùott ✳ hievor nùtt ledig synn ✳ by pann unnd angriff der güettern
wie vonn dem zinss obstobt. ✳ jehder haùptschùldtner versprich aùch sonnders, ✳ diszers khaùfs rechter wärer zuò synn, ✳ aùch denn zinss ✳
fürderlichen ze wären, ✳ wye ich das versprochen. ✳ aùch mynne mittgülldt₎ ✳ unnd bürgen, ✳ ihre erbenn unnd noch gesetzten ✳ von allem costenn
unnd schadenn, ✳ deszwegen gevallende ✳ zùo ledigen unnd zuò löszen. ✳ vor dem allem soll unns haùpt ✳ unnd mitgüllt₎, ✳ unnsser aller erben ✳ aùch haab
und gùotte, ✳ ja gantz und gar nütt überall ✳ schützenn, ✳ schirmen noch behellfenn, ✳ dann wir unns hiemit alles schirms freyheyttenn, ✳ gericht,
statt unnd lanndtrechtenn, ✳ aùch aller geverdenn, uszzügen ✳ und bösz argenlisten ✳ gentzlichem enndteüszeret, ✳ verzigenn unnd begeben wellendt haben, ✳
wie dann ein gemeiner verzychùng ✳ ohnne allenn vorbehallt ✳ beschechenn soll, khann oder mag ✳ mit unnd inn crafft diss brieffs. ✳ dess glychenn so ist
aùch mir dem haùpt, ✳ aùch unns, denn mittgüldt₎ unnd bürgenn ✳ unnd unnsserenn erbenn ✳ hierinen heyter vergönndt unnd noch gelassen, ✳ das wir
diszeren zinss ✳ woll widerùmben mögendt ablöszenn, ✳ wann unns gelegen ✳ aùch allwegenn mitt fünffzig pfùndt pfenigen ✳ woll gezellts
haùpt gùotts ✳ unnd werschafft obstodt ✳ samethafft ✳ unnd unzertheyllt ✳ mit erganngnem zinss ✳ noch marzall dess zyths, ✳ auch allem deszwegnen
uferlaùffnem costen unnd schaden, ✳ ob einicher unbezallt usstüende, ✳ alles erbar gethrüw unnd ungevorlichenn ✳ mit unnd inn crafft diss briefs. ✳
desz zùo wohrem und vesten urkùndt, ✳ so habenndt wir gemein ✳ unnd sonnderlichs ✳ mit unnderthenigem flys unnd ernnst ✳ gebettenn unnd erbättenn ✳ denn erenvestenn from̄en, fürnem̄en, fürsichtigenn, ersam̄en unnd wyszenn herrnn ✳ Johann vonn Büren, ✳ bùrger zuͦ Bernn ✳ unnd
diszer zythenn hoffmeyster zuͦ Küngsfeld₎, ✳ unnsserenn gnedigen lieben herrn ✳ unnd oberam̄ptman, ✳ das er vonn unns tund unsser aller ✳
erben wegenn ✳ synn eygenn anngeborenn secredt ynnsigell ( ✳ jedoch ime herrnn, synnen erbenn unnd nochkom̄en ✳ inn alle weg ohnne
nochteyll unnd schaden ✳ ) offendtlichenn hierann henngckhenn laszenn ✳ ann diszerenn brieff, der geben ist ✳ uff liechtmäsz, ✳ alls mann
zallt ✳ vonn der gnadennrychen menntschwerdùng unnd gebùrtt ✳ Jesù Christi ✳ unnszers erlössers ✳ sechs zechen hùnder unnd nün jar. ✳
✳ H ✳ F ✳ Walder ✳